b'\n_START_ARTICLE_\nPape\xc5\xbe Elevterij\n_START_SECTION_\n\xc5\xbdivljenjepis\n_START_PARAGRAPH_\nLiber pontificalis pi\xc5\xa1e o njem, da je bil Grk, doma iz Nikopolisa v Epiru. \xe2\x80\x9eEleutherius\xe2\x80\x9d (\xce\x95\xce\xbb\xce\xb5\xcf\x85\xce\xb8\xce\xad\xcf\x81\xce\xb9\xce\xbf\xcf\x82) v gr\xc5\xa1\xc4\x8dini pomeni \xe2\x80\x9eSvobodoljuben\xe2\x80\x9d. V Rim je pri\xc5\xa1el skupaj z Anicetom; kot njegov diakon je sodeloval pri pape\xc5\xbeevem sre\xc4\x8danju s \xc5\xa1kofom Polikarpom. Za Soterom  je postal rimski \xc5\xa1kof. Kot pape\xc5\xbe se je moral spopadati z montanizmom, ki se je vse bolj \xc5\xa1iril in se sku\xc5\xa1al uveljaviti tudi na zahodu. Uporabil je na\xc4\x8din dialoga, ki pa ni rodil za\xc5\xbeelenih sadov. Vladal je od (okrog) 174 do (okrog) 189.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPo novej\xc5\xa1ih odkritjih je pape\xc5\xbe Elevterij umrl 24. maja in je bil pokopan na Vatikanskem gri\xc4\x8du v Rimu blizu groba svetega Petra. Po starej\xc5\xa1em izro\xc4\x8dilu so njegovo truplo prenesli v cerkev San Giovanni della Pigna, blizu Panteona v Rimu. Leta 1591 so njegove ostanke spet prenesli, in sicer v cerkev Santa Susanna na zahtevo Kamile Peretijeve (Camilla Peretti), sestre Siksta V.. Njegov god se obhaja kot neobvezni spomin 26. maja.\n_START_SECTION_\nOcena\n_START_PARAGRAPH_\nV njegovem \xc4\x8dasu je \xc5\xa1e divjalo preganjanje kristjanov pod cesarjem Markom Avrelijem (121-180) , ki pa je prenehalo za \xc4\x8dasa njegovega naslednika Komodija (180-192). Zato ni verjetno, da je umrl mu\xc4\x8deni\xc5\xa1ke smrti.'